Háà! Alákọrí kún inú ayé dé ẹnu, ẹ̀rù àwọn ẹlòmíràn ń bà mí, wọ́n á máa kígbe ọmọ-ọlọ́mọ káàkiri, wọ́n á kígbe ní ilé, wọ́n á kígbe ní oko, wọ́n á kígbe ní kọ̀rọ̀, wọ́n á kígbe ní gbangba, wọ́n á kígbe ní ọ̀ọ̀dẹ̀, wọ́n á kígbe ní yàrá, wọ́n dàbí ọkùnrin arẹwà tí ó dára lójú ṣùgbọ́n tí inú rẹ̀ kún fún jẹ̀díjẹ̀dí àti aràn, èérí ẹ̀dọ̀ àti èérí ìfun, àwọn wọ̀nyí kò ní gbòǹgbò rárá bẹ́ẹ̀ ni wọ́n ń kígbe kiri pé gbòǹgbò ẹlòmíràn kò tóbi, àfòmọ́ ń pẹ̀gàn ìrókò, ìtàkùn lásán ń pẹ̀ggàn awùsá, ìyẹ́ ń wi pé òkúta kò wúwo – bẹ́ẹ̀ ni ìyẹ́ ń bẹ lójú omi, òkúta ń bẹ ní ìsàlẹ̀ odò. Ọmọ aráyé ń wo ìpàkọ́ ẹlòmíràn, wọn kò jẹ́ wo ìpàkọ́ ara wọn. Ọ̀rẹ́ mi, kíyè  sára, má ṣe bá àwọn elékèé péjọ nínú àwújọ wọn, nítorí aṣiwèrè ni wọ́n, ẹnu wọ́n mú bí idà olójú-méjì, ó lágbára bí àáké tí bàbá mi fi ń bẹ́ igi oko, wọ́n a fi ẹnu pa ènìyàn, wọ́n á fi ẹnu ba iṣẹ́ ènìyàn jẹ́, wọ́n á fi ẹnu ti ọmọnìkejì wọn sí inú ibojì: nítorí kí ni ńkọ́? – nítorí èṣù ti gbé àga ìjàngbọ̀n, ó jókkòó pẹ̀lú ayọ́, ó fi ẹ̀hìn tì ní inú wọn, ìgbà tí ibẹ̀ si rọ èṣù lọ́rùn, ó tún gbé ibùsùn wá, ó sún, ó ń han-anrun. Ìgbẹ̀hìn ni kí ìwọ máa wò, nítorí Olódùmarè ń bọ̀ wáá bẹ̀ wọ́n wwò àkókò ni kòì tí ì tó, ojú gbogbo wa ni yóó ṣe. Ìgbẹ̀hìn onírìkíṣí kì í dára, ìṣubú rẹ̀ a sì da bí ìgbà tí ilé pẹ̀tẹ́ẹ̀sì méjìlá bá wó lulé lẹ́ẹ̀kan ṣoṣo, nítorí òun dàbí ìkuuku tí ó funfun bí i fàdákà níwájú, ṣùgbọ́n tí a dé ibẹ̀ tí ó di òfo.
Haa! Alakori kun inu aye de enu, eru awon elomiran n ba mi, won a maa kigbe omo-olomo kaakiri, won a kigbe ni ile, won a kigbe ni oko, won a kigbe ni koro, won a kigbe ni gbangba, won a kigbe ni oode, won a kigbe ni yara, won dabi okunrin arewa ti o dara loju sugbon ti inu re kun fun jedijedi ati aran, eeri edo ati eeri ifun, awon wonyi ko ni gbongbo rara bee ni won n kigbe kiri pe gbongbo elomiran ko tobi, afomo n pegan iroko, itakun lasan n peggan awusa, iye n wi pe okuta ko wuwo – bee ni iye n be loju omi, okuta n be ni isale odo. Omo araye n wo ipako elomiran, won ko je wo ipako ara won. Ore mi, kiye  sara, ma se ba awon elekee pejo ninu awujo won, nitori asiwere ni won, enu won mu bi ida oloju-meji, o lagbara bi aake ti baba mi fi n be igi oko, won a fi enu pa eniyan, won a fi enu ba ise eniyan je, won a fi enu ti omonikeji won si inu iboji: nitori ki ni nko? – nitori esu ti gbe aga ijangbon, o jokkoo pelu ayo, o fi ehin ti ni inu won, igba ti ibe si ro esu lorun, o tun gbe ibusun wa, o sun, o n han-anrun. Igbehin ni ki iwo maa wo, nitori Olodumare n bo waa be won wwo akoko ni koi ti i to, oju gbogbo wa ni yoo se. Igbehin onirikisi ki i dara, isubu re a si da bi igba ti ile peteesi mejila ba wo lule leekan soso, nitori oun dabi ikuuku ti o funfun bi i fadaka niwaju, sugbon ti a de ibe ti o di ofo.